17 Januarie - Die skatkamer rondom jou. - Jan van der Watt - www.bybelkennis.co.za
Lees: Mat 13:36-58 (fokus: 13:44-52)
Om God as jou Here te hê, is so spesiaal dat dit vergelyk kan word met 'n skat. (13:44)
In stories kry 'n mens net skatte iewers op ver eilande en jy kan dit net ontdek met 'n spesiale landkaart wat op geheimsinnige manier ontrafel moet word. Dit maak dat ons die skatte hier rondom ons heeltemal miskyk.
Die "landkaart" van die Bybel vertel in 13:44 vir ons dat die grootste skat is om God te ken en dit is so. Hy maak ons lewe ryker as wat enige skatkis kan en gee ons groter geskenke as wat ons ooit iewers kan uitkrap. Sy skatte tel 'n mens nie in Rande nie, maar in genade en liefde. Daar is egter ook ander wonderlike skatte wat sommer so rondom jou 'rondlê' waarvan ons te vinnig vergeet.
Dink aan die skat van die lewe… hoe hard sal jy nie keer as iemand dit wil wegvat nie. Tog staan ons soms met 'n gekreun en gesteun en baie gekla oor die dag wat voorlê, op. So laat ons God se skat deur ons hande glip. Leef die lewe daarom voluit.
Dink aan die skat van die mense wat jy liefhet rondom jou – die klompie mense voor wie jy maar kan wees wat jy is, omdat hulle jou aanvaar soos jy is. Waardeer hulle, al baklei julle soms.
Dink aan die skat van gesondheid… om elke dag te kan opstaan en te kan doen wat jy wil. Die waarde daarvan kan nie in goud gemeet word nie. Ongelukkig besef ons eers hoe waardevol ons gesondheid is as ons dit verloor het.
Dink aan die een vir wie jy so lief is, maar soms so seer kan maak. Hoe leeg sou jou lewe nie sonder hom of haar wees nie. Geniet mekaar solank julle nog kan.
Sien die skatte in jou lewe raak en geniet dit – moenie dit in die kluis toesluit en soos 'n boemelaar leef nie. Die Here het daardie skatte vir jou gegee om jou lewe vol en ryk te maak.